གོང་ཞུས་ལྟར་གེ་སར་དང་ཕྲོམ་ཟེར་བ་དེ་ཚོ་འཆད་སྐབས་གོང་སྨྲས་ཀྱི་ཡུལ་ཁམས་དེ་ཚོ་ཞར་ཞོར་ལ་ཡོང་གིན་ཡོད་པ་ནི་རྩ་བའི་གནའ་སྔ་མོ་ཡུལ་ཁམས་དེ་ཚོ་ཕན་ཚུན་ས་འབྲེལ་ལམ་ཡང་ན་གཅིག་གིས་གཅིག་དབང་བསྒྱུར་བྱས་པའི་རྐྱེན་གྱིས་རེད་དྲན།གང་ལྟར་བོད་ཀྱི་ཡུལ་དབུས་ལ་བཟུང་སྟེ།ཕྲོམ་དང་གེ་སར་ནི་བྱང་གི་ཕྱོགས་སུ་ཡོད་པར་བཤད་པ་ནི།སྐྱབས་སྟོན་ཁྲོ་འགྲེལ་ལས།ཤར་གྱི་མཐའ་ན་སོག་པོ་མི་ལ་སྤྲེའུ་སླག་པ་ཅན་ལ་གཡོ་སྒྱུ་ཐན་ཡོད།ལྷོ་ཡི་མཐའ་ན་འཇང་མོ་མིག་དགུ་ཟེར་བ་མིག་གི་ཐན་ཡོད་པ།བྱང་གི་མཐའ་ན་ཧོར་གེ་སར་དམག་གི་ཡུལ་བྱ་བ་དགྲ་ཡི་ཐན་ཡོད་པ།ནུབ་ཀྱི་མཐའ་ན་རྩ་མི་ཤིང་མི་བྱ་བ་རྫུ་འཕྲུལ་གྱི་ཐན་ཡོད་པ་བཅས་སོ།།ཞེས་བོད་འདིར་གནོད་པའི་ཐན་ནམ་དགྲ་བཞི་ཡོད་པའི་གཅིག་ནི་གེ་སར་དམག་གི་དགྲ་དེར་ངོས་བཟུང་ཡོད།